1642. gads Latvijā

Šajā lapā ir apkopoti 1642. gada notikumi Latvijā, kuras Kurzemes, Zemgales un Sēlijas vēsturiskās zemes atradās Kurzemes un Zemgales hercogistes sastāvā. Kurzemes ziemeļdaļā atradās Piltenes apgabals, kurš nebija pakļauts Kurzemes hercogistei. Vidzemes vēsturiskā zeme bija Zviedru Vidzemes sastāvā, bet Latgales vēsturiskā zeme Poļu Vidzemes sastāvā.

 Valdnieki 
 Inflantiju pārvaldīja Polijas karalis un Lietuvas lielkņazs Vladislavs IV Vāsa.
 Kurzemes un Zemgales hercogistē valdīja hercogs Frīdrihs Ketlers, bet pēc viņa nāves hercogs Jēkabs Ketlers.
 Zviedru Vidzemē formāli valdīja Kristīne I Vāsa. Taču viņas mazgadības dēļ faktiski Vidzemi pārvaldīja reģents Aksels Oksenšerna.

 Notikumi 
 Nezināms laiks vai visa gada laikā 

 Jelgava oficiāli tika atzīta par Kurzemes hercoga galma rezidenci un līdz ar to kļuva par vienīgo Kurzemes hercogistes galvaspilsētu. Hercogam bija jāuzturas šeit ar ģimeni un galmu, kā rezultātā mainījās viss galma dzīvesveids. Visi seši padomes locekļi (virspadomnieki) (Kurzemes un Zemgales hercogistes padome) tagad dzīvoja Jelgavas pilī, saņemot pilnu uzturu. Vairāk par trim padomes locekļiem vienlaicīgi nedrīkstēja izbraukt no Jelgavas. Kuldīga pārstāja būt par Kurzemes hercogu rezidenci.
 Hercogs Jēkabs lika pārvest sava tēva Vilhelma Ketlera mirstīgās atliekas uz Kurzemi pārapbedīšanai.
 Divi Kurzemes hercogistes kuģi holandiešu kapteiņa Karona vadībā ar vairāk nekā 300 hercogistes kolonistiem mēģināja dibināt koloniju, Tobāgo salas ziemeļu krastā netālu no Kurzemes līča.
 Pēc Rīgas Rātes rīkojuma ārpus Rīgas pilsētas mūriem (tagadējās Zinātņu akadēmijas teritorijā) no jauna tika ierīkota Krievu sēta jeb t.s. Maskaviešu nams. Tā bija krievu tirgotāju iebraucamā vieta Rīgā, kuri parasti brauca no Pleskavas un Novgorodas, un pārsvarā nodarbojās ar sīktirdzniecību. Šajā viesnīcā bija divas istabas pārnakšņošanai 8 cilvēkiem, bet ceļotāju īpaša pieplūduma laikā tajās nakšņoja līdz pat 14 viesiem. Tirdzniecības sezonas laikā Maskavas priekšpilsētā mēdza ierasties līdz pat 10-12 tūkstošiem tirgotāju arī no Smoļenskas, Vitebskas, Kalugas, Tveras un pat Orlas guberņām.
 Rīgas pilij Daugavas pusē tai tika piebūvēts jauns spārns, kas ir saglabājies līdz mūsu dienām.
 Lai atbrīvotu teritoriju Kobronskansts paplašināšanai, Pārdaugavā tika nojaukts 15. gadsimtā celtais Sarkanais sardzes tornis.
 Pēc Daugavgrīvas cietokšņa pārbūves tā garnizons sastāvēja no 2 līdz 5 rotām, šeit atradās 120 lielgabalu un mortīru, kazarmas, virsnieku dzīvokļi, garnizona baznīca, pārtikas un munīcijas noliktavas.
 Pēc hercoga Frīdriha atraitnes Magdalēnas pasūtījuma sākās Dobeles pils pārbūve. Tās laikā tika uzcelts palasts un aizsargmūra rietumu sienā iebūvēti jauni vārti.
 Kurzemes hercogs Frīdrihs Jelgavā katoļiem sāka celt mūra baznīcu, kas tika veltīta svētā Jura godam (pabeigta 1645. gadā).
 Gaiķos par Georga fon Hernera līdzekļiem tika uzcelta koka luterāņu baznīca.
 Starp jauno Cīravas muižas īpašnieku Oto Ernstu fon Maidelu un viņa brāli Dītrihu Johanu tika noslēgts mantojuma dalīšanas līgums; pēdējais saņēma no vecākā brāļa 34 334 guldeņus kā tēva atstātā mantojuma daļu.
 Tipogrāfs G. Šrēders sūdzējās Rīgas rātei par dzelzspreču tirgotāju Antoniju Štolcu no Lībekas, kurš apmeties Mārstaļu ielā, ka viņš ik gadus vedot uz Rīgu kaudzēm grāmatas un apgadā ar tām ne tikai rīdziniekus, bet arī Kurzemes hercogisti.
 Par ērģeļu būvētāju Rīgas rāte pieņēma Jakobu Ventu (Vendt).

Marts 
 9. marts — Ventspilī uzsāka fregates "Kronētais alnis" ("Gekrönte Ehlendt") būvi. Šī trīsmastnieka garums bija 28.3 metri, kravas ietilpība - 320 tonnas.
 19. marts — Rīgas Doma baznīcas tiesas sēdē strīdā starp Hēnela (Hönel) kundzi, kura savu baznīcas solu pārdevusi Annai Hākenai (Haken), un Hermani Rētelsorfu (Rötelsorf), kurš apstrīd darījuma likumību, tiesā iesniegti pierādījumi par Annas Hākenas ģimeni – divām māsām un brāli.

Jūlijs 
 21. jūlijs — Kurzemes bruņniecības sēdekļa sesijā, aizstāvot savas pretenzijas uz tiesībām tikt ierakstītam bruņniecības sarakstā, Matiass Būrens tās pamatoja ar to, ka dzimta cēlusies no Francijas, tās dižciltība ir daudz senāka par Žečpospolitas karaļa izsniegto diplomu, un parakstījās jau kā "Bīrons".

Augusts 
 16. augusts — Hercogs Jēkabs Ketlers reāli kļuva par vienpersonisku Kurzemes un Zemgales hercogistes valdnieku.

Oktobris 
 28. oktobris — Hercogs Jēkabs vēstulē hercogienei Elizabetei Magdalēnai atteicās no sava nodoma abu hercogu apbedīšanas ceremoniju noturēt vienā dienā. (Hercogiene Elizabete Magdalēna pret šādu soli bija asi iebildusi, norādot, ka tas ir pretrunā ar hercoga Frīdriha rīkojumu par viņa bērēm un "pasaule to nesapratīs".)

Decembris 
 22. decembris — Kurzemes un Zemgales hercoga Jēkaba aicinājums Jelgavas pilsētas pārstāvjiem ierasties uz hercoga Frīdriha un hercoga Vilhelma bērēm.

 Statistiski dati 
 Kurzemes hercogistes muižnieku matrikulā bija ierakstītas 119 muižnieku dzimtas.
 Jelgavā dzīvoja ap 3000 cilvēku; 250 vācu pilsoņu ģimenes; reģistrēti 40 amati ar vairāk nekā 200 meistariem.
 Ventspilī dzīvoja ap 2000 cilvēku.
 Rīgas labības eksports: 130 lasti kviešu, 220 lasti rudzu, 200 lasti miežu,110 lasti auzu (lasts kviešu - 48 pūri, lasts rudzu 45 pūri, lasts miežu un auzu 60 pūri).

 Kultūra 
 Georgs Mancelis latviešu valodā izdeva Sīraka Gudrības grāmatu.
 Rīgā tika izdoti Johana fon Hēfelna sacerētie panegiriki, kas bija veltīti hercogam Jēkabam.

 Zinātne 
 Par Rīgas pilsētas ārstu kļuva Johans Belovs, Tērbatas Universitātes rektors un vēlākais krievu caru ārsts.

 Dzimuši 
 Georgs Krīgers, Bārtas mācītājs, Jāņa skolas rektors Liepājā, Dancigas astronoma J. Hevēlija līdzgaitnieks (miris 1707).

 Miruši 
 17. augusts — Frīdrihs Ketlers, Kurzemes un Zemgales hercogistes hercogs, hercoga Jēkaba Ketlera tēvocis (dzimis 1569).
 24. septembris — Hermanis fon Maidels, Cīravas muižas īpašnieks, Brandenburgas markgrāfa Georga Frīdriha kambarkungs, Piltenes stārasts.

Latvija

Kategorija:Notikumi Latvijā pēc gada